  Майя Бывальцева Удмуртилэн тӧроез Александр Соловьёв 1-тӥ гудырикошконэ кутэм пуктэтэныз Алексей Мирошниченкоез элькунысь дышетонъя но тодосъя министрлэн ужезлэсь мозмытӥз. Ужкагаз улосвыл тӧролэн но кивалтэтлэн нимлыко сайтазы шараямын. Министрез ас мылкыд каремезъя Россиысь ужъя кодексъя мозмытӥзы. Ватсалом, 1-тӥ гудырикошконэ аппарат кенешонын Алексей Мирошниченко ивортӥз, та дырлы Удмуртиысь 530-лэсь тросэз школаос выль дышетскон арлы дась шуыса. Но эскеронъёс 15-тӥ гудырикошконозь мынозы на. Удмуртиысь дышетонъя но тодосъя выль министрез юнматытозь, 2016-тӥ арын 2-тӥ гудырикошконысен солэсь ужоскетъёссэ быдэсъялоз удысэтлэн кивалтӥсезлэн нырысетӥ воштӥсез Зоя Суворова. Ӵапак со дышетон юртъёсты выль дышетскон арлы дасян ужез азьланьтоз. ВАТСАН Алексей Анатольевич Мирошниченко вордскиз 1963-тӥ арын 19-тӥ коньывуонэ Кемерово карын. 1986-тӥ арын Киргизиысь кун университетэз физика ӧнеръя йылпумъяз. Педагогика тодосъя доктор, профессор. 1986–1988 аръёсы — Киргиз ССР-ысь Фрунзе карысь Константин Иванович Скрябин нимо 28 номеро шор ёзо школаын физикая дышетӥсь; 1988 — 1990 аръёсы — Совето Армиын служба ортчиз; 1990–2014 аръёсы — Глазкарысь Владимир Галактионович Короленко нимо педагогикая кун институтын ужаз. Кафедралэн ассистентысьтыз вузлэн ректорез луытозь будӥз; 2014-тӥ арын 25-тӥ шуркынмонысен 2016-тӥ арысь 1-тӥ гудырикошконозь — Удмурт Элькунысь дышетонъя но тодосъя министр.       Вань кун данъетъёсыз:  2002-тӥ ар — «Удмурт Элькунлэн тодос удысысь дано ужасез»; 2004-тӥ ар — Россия Федерациысь дышетонъя министерстволэн Данъян грамотаез; 2006-тӥ ар — «Россия Федерацилэн вылӥ ӧнер дышетон удысысь дано ужасез». Тегъёс: Дышетон АлексейМирошниченко Удмуртия АлександрСоловьёв Дышетонъянонаукаяминистерство  